Suomalaismiehen kuolemasta uutisoinut ugandalaistoimittaja myöntää Iltalehdelle valehdelleensa olevansa poliisi, kun hän haastatteli entistä suomalaisministeriä Suvi Lindéniä.

Ugandassa hämärissä oloissa kuolleen liikemiehen kanssa matkustanutta Suvi Lindénia haastatellut toimittaja siepattiin päiväkausiksi. Sieppareiden arvellaan kuuluvan paikalliseen tiedustelupalveluun.

Toimittaja esiintyi poliisina haastatellessaan Lindénia. Syyksi tälle hän sanoi halun saada haastattelun valmiiksi.

Toimittaja kertoo, että häneltä takavarikoitiin puhelin. Hänen mukaansa viranomaiset kävivät läpi hänen työsähköpostinsa, yksityisen sähköpostinsa ja muut keskustelut puhelimesta.

Etukuri sai selville myös sen, kuinka mies ja Lindén olivat tulleet maahan, miten mies oli saanut väärennetyn kutsukirjeen ja kuka kirjeen oli laatinut. Toimittaja pyrki saamaan pikaisesti Lindénin haastattelun. IL-KUVAYHDISTELMÄ

Ugandan pääkaupungista Kampalasta löydettiin kaksi viikkoa sitten maanantaina suomalaisen nelikymppisen liikemiehen ruumis. Miehen oli tiettävästi tarkoitus myydä Patrian panssariajoneuvoja Ugandalle. Valtion omistajaohjauksesta vastaava ministeri Mika Lintilän (kesk) mukaan Patria antaa asiasta yksityiskohtaisen selvityksen keskiviikkona.

Kohun keskiössä ovat vainajan lisäksi hänen matkakumppaninsa entinen ministeri Suvi Lindén, vainajan paikallinen ystävätär ja ystävättären veli, Ugandan turvallisuuspalvelun edustajia sekä paikallisen median New Visionin toimittaja Charles Etukuri.

Etukuri on toimittaja, joka uutisoi suomalaismiehen kuolemasta ja tutki asiaa. Hänet kaapattiin työpaikkansa edustalta viikko sitten tiistaina. Iltalehti tavoitti Etukurin puhelimitse Ugandasta ja hän kertoi oman versionsa osuudestaan vyyhdissä.

Juttu saa alkunsa

Charles Etukuri kertoo, että hänen osuutensa tarinassa alkoi, kun New Visionin toimitukseen saapui mies, joka valitti, että hänen siskonsa on pidätetty. Nainen oli auttanut jotakuta valkoista suomalaista matkustamaan Ugandaan hankkien turvallisuusviranomaisilta asiakirjoja.

- Kuuntelin veljen kertomuksen ja minua pyydettiin tutkimaan juttua. Sen myös tein, Etukuri kertoo Iltalehdelle.

Etukuri sai selville, että maan turvallisuuspalvelu ISO ei päästänyt suomalaismiestä ja Lindéniä maahan, vaan heidät oli otettu kiinni. Heidän henkilöllisyytensä oli selvitetty ja heidät oli viety Pearl of Africa -hotelliin. Miehen kutsukirje oli väärennetty.

- Juttelin poliisilähteitteni kanssa. He kertoivat, että joku on kuollut hotellissa, viranomaiset ovat tehneet pidätyksiä ja tehtävä on meneillään,

Etukuri sai selville myös sen, kuinka mies ja Lindén olivat tulleet maahan, miten mies oli saanut väärennetyn kutsukirjeen ja kuka kirjeen oli laatinut. Toimittaja pyrki saamaan pikaisesti Lindénin haastattelun.

Haastattelu Lindénin kanssa

Helsingin Sanomat on jo aiemmin kertonut, että Etukuri käytti mahdollisesti kyseenalaisia tiedonhankintakeinoja Lindénin haastattelussa. Etukuri myöntää esiintyneensä poliisina, kun Lindén ja vartija vaativat häntä kertomaan, kuka hän on.

- Aloitin haastattelun, kun hän oli astumassa autoon. Minun oli tietenkin saatava haastatteluni päätökseen. Turvamies tuli häätämään minua pois. Minun oli valehdeltava, että olen poliisi. Joskus meidän on tehtävä niin. Jos olisin sanonut, että olen toimittaja, he olisivat vieneet kamerani ja muistiinpanoni.

Ugandan viranomaiset olivat New Visionin mukaan kertoneet, että suomalaismiehen ruumiista löytyi vieraita aineita. Viranomaisten mukaan mies kuoli näihin huumaaviksi luettaviin aineisiin.

Etukurin mukaan Lindén kertoi haastattelussa, että hotellista löydetty mies oli eläessään erittäin terve eikä käyttänyt huumeita. Hänellä oli vain astmalääkitys. New Vision ja Helsingin Sanomat ovat aiemmin kertoneet, että Lindén sanoi haastattelussa kaksikon olleen selvittämässä, löytyykö maasta bisnesmahdollisuuksia.

Lindén palasi pian haastattelun jälkeen Suomeen.

Kaappaus keskellä päivää

Charles Etukuri kirjoitti juttunsa. Hänet siepattiin viikko sitten tiistaina noin kahden aikaan päivällä New Visionin toimituksen edestä, kun hän oli menossa lounaalle. Autossa oli armeijapukuisia miehiä ja kuljettaja.

- He raudoittivat minut, heittivät auton perään ja sitoivat silmäni. He ajoivat ympäri Kampalaa noin tunnin. En tiennyt mihin olin menossa. Löysin itseni jostain Kampalan ulkopuolelta isosta autotallista, toimittaja kertoo Iltalehdelle.

Huoneeseen tuli mies, jonka Etukuri arvelee olleen vanhempi upseeri tiedustelupalvelussa. Etukurille kerrottiin, että hänet oli pidätetty hänen julkaiseman jutun vuoksi.

- He kuvittelivat, että minulla on enemmän tietoa kuin julkaisin. He luulivat, että tiesin liikaa. He kuvittelivat, että olen yhteydessä tappajiin, ja että poliisi vuotaa minulle tietoa. Siksi minut pidätettiin.

Etukuri kertoo saaneensa poliisilta tietoja tapauksesta. ISO ei niitä hänelle antanut, vaikka hän kysyi. Hän oli onnistunut hankkimaan kopiot kuolleen miehen passikuvista sekä väärennetystä kutsukirjeestä.

- Nämä olivat asioita, mitä tiedustelupalvelulla ei ollut. Olen vanhempi toimittaja Ugandassa. Vuosien varrella olen tehnyt monia juttuja ja puhunut poliisin kanssa useita kertoja. Minulla on paljon lähteitä.

He halusivat tunnustuksen

Etukuri sanoo, että hän oli raudoissa muutaman tunnin ajan. Hän sanoo, että raudat sattuivat käsiin ja hän oli henkisesti murtunut.

- Illalla sain patjan, peiton ja huoneen. Sain myös aterian, mutta mahani meni siitä sekaisin. Kun en aamulla halunnut syödä aamiaista, he hakkasivat minut.

Muuten tiedustelupalvelun edustajat eivät Etukurin mukaan olleet väkivaltaisia. He käyttivät enemmän henkisiä painostuskeinoja murtaakseen toimittajan.

- He halusivat tunnustuksen, että olisin ollut hotellihuoneessa. Voin sanoa, en koskaan ollut siellä, Etukuri sanoo.

Toimittaja kertoo, että häneltä muun muassa takavarikoitiin myös puhelin. Hänen mukaansa viranomaiset kävivät läpi hänen työsähköpostinsa, yksityisen sähköpostinsa ja muut keskustelut puhelimesta.

- He yrittivät selvittää, oliko minulla joku rooli hotellilla tai muita asiakirjoja. He yrittivät myös murtautua kotiini ja häiritä perhettäni. He olivat ovella aamuyöllä kolme neljä tuntia ja yrittivät saada vaimoni avaamaan oven.

Vapautus

Etukuri kuljetettiin myös toiseen tapaamiseen turvallisuuspalvelun edustajien kanssa. Lopulta hänet päätettiin vapauttaa. Kun vapautuspäätös oli tehty, häntä ei enää häiritty.

- Sain olla yhteydessä perheeseeni. Minua ei raudoitettu ja sain liikkua vapaasti. Minut vapauttaneet poliisit olivat herrasmiehiä, ammattimaisia ja he kohtelivat minua hyvin.

Charles Etukuri sanoo, että suomalaismiehen kuolemaa ympäröimässä vyyhdissä on vieläkin paljon selvittämättömiä asioita. Esimerkkeinä hän mainitsee kysymykset huumeista, poliisin sekaantumisesta ja rahasta.

- Turvallisuuspalvelun sisällä on paljon sisäistä riitaa. He taistelevat toisiaan vastaan. Luulen, että minut pidätettiin myös siksi, että he haluavat kiillottaa omaa kuvaansa. Kellä tahansa on tietoja tästä asiasta, hän on nyt erittäin tärkeä henkilö, Etukuri sanoo.